Faf: ‘Ons het hom vergewe’Faf du Plessis het gesê dat die Proteas Sarfraz Ahmed se verskoning aanvaar het. Foto: Cricinfo. Die Suid-Afrikaanse krieketkaptein, Faf du Plessis, het gesê dat hy en die span vir Sarfraz Ahmed vergewe het ná die Pakistanse kaptein se gewraakte kommentaar in die tweede eendagwedstryd in Durban. ŉ Mens kon oor die paaltjiemikrofoon hoor hoe Ahmed in Urdu vir Andile Phehlukwayo iets sê. Wanneer dit vertaal word, is dit: “Hei, swart man, waar sit jou ma vandag? Watter gebedjie sê sy nou vir jou op?” Ahmed het vroeër op Twitter om verskoning gevra vir sy uitlatings. “Ons het hom vergewe omdat hy jammer gesê het,” het Du Plessis aan die media gesê op die vooraand van die derde eendagwedstryd op SuperSportpark in Centurion. “Hy het om verskoning gevra en aanspreeklikheid aanvaar vir sy aanmerking. Wanneer jy in Suid-Afrika toer, moet jy veral versigtig wees om nie kommentaar met ’n rasse-ondertoon te lewer nie. “Ek is egter wél seker hy het dit nie so bedoel nie, en ons moet wag om te sien wat die Internasionale Krieketraad aan die saak doen.” Dale Steyn. Foto: (AP Photo/Rajanish Kakade, File) Die derde wedstryd in die reeks begin vandag om 13:00. Dale Steyn, Quinton de Kock en Beuran Hendricks sal onderskeidelik vir Heinrich Klaasen, Duanne Olivier en Dane Paterson vervang. Steyn sal weer teen Mohammad Hafeez te staan kom – ’n kolwer wat hy al menigmaal in internasionale krieket uitoorlê het. Aan die ander kant van die spektrum is natuurlik Babar Azam – die talentvolle Pakistani wat vir Steyn in die afgelope toetsreeks behoorlik kasty het. Dié tweestryde sal interessant wees om te volg. Ahmed behoort steeds vir Pakistan op die veld te lei. Hoe die spanne kan lyk: Proteas: Quinton de Kock, Hashim Amla, Reeza Hendricks, Rassie van der Dussen, Faf du Plessis, David Miller, Andile Phehlukwayo, Kagiso Rabada, Dale Steyn, Tabraiz Shamsi, Beuran Hendricks. Pakistan: Imam-ul-Haq, Fakhar Zaman, Shan Masood, Mohammad Hafeez, Babar Azam, Shoaib Malik, Sarfraz Ahmed, Shadab Khan, Hussain Talat, Faheem Ashraf, Hasan Ali, Shaheen Afridi.